Drie polisielede, ‘kapers’ en ‘onwettige tandartse’ vas ná polisie-optrede(Foto: SA Polisie) Die polisie het drie vermeende vragmotorkapers, drie tandartse wat onwettig gewerk het én drie polisielede die afgelope naweek in ŉ reeks operasies in hegtenis geneem. Een van die polisielede is ŉ konstabel wat waarskynlik van meineed aangekla gaan word, nadat hy ŉ saak van poging tot moord aanhangig gemaak het. Die konstabel het glo sy been tydens ŉ struweling met ŉ kapingslagoffer beseer. Die polisielid het aanvanklik aangevoer hy is geskiet deur iemand wat hom moontlik wou kaap, het kol. Lungelo Dlamini, Gautengse polisiewoordvoerder, gesê. Later, by ŉ hospitaal, is hy egter uitgewys as een van die verdagtes wat na bewering ŉ Toyota-minibus in Mamelodi in Pretoria gekaap het. Hy is by die Pholosong-hospitaal in hegtenis geneem, waarheen hy homself vir behandeling geneem het ná die beweerde kaping. Hy was nie aan diens toe die voorval gebeur het nie. Nóg twee polisielede van Randfontein is vir die diefstal van sement en die aanranding van ŉ veiligheidswag aangekeer. Die twee is na bewering na ŉ perseel – terwyl hulle aan diens was – waar hulle glo ŉ sak sement gesteel het. ŉ Veiligheidswag het hulle by die hek gekonfronteer en is glo aangerand, het Dlamini gesê. Hulle verskyn na verwagting later vandag in die Randburgse landdroshof. “Niemand gaan die gereg ontduik nie en diegene wat aan die verkeerde kant is, ook ons eie lede, gaan voor stok gekry word,” het lt.genl. Elias Mawela, Gautengse polisiehoof, gesê. Mawela het gesê die polisie het reeds met sy Kersvakansie-operasies begin. “Ons gaan dit moeilik maak vir misdadigers wat dink hulle kan die gemeenskap teister en geld maak daaruit. Die gety is besig om teen hulle te draai en ek gaan elke beskikbare lid, ook reserviste, oor die feestyd ontplooi.” In nóg ŉ polisiesukses is drie vermeende kapers in Brakpan aangekeer, nadat ŉ vragmotor wat van Kaapstad onderweg was op die N1 naby Diepkloof gekaap is. ŉ Onbekende aantal betrokkenes het ŉ blou lig gebruik om aan die vragmotorbestuurder te wys om stil te hou, het Dlamini gesê. Die vragmotorbestuurder is geblinddoek en na ŉ pakhuis in Brakpan geneem. “Danksy die ingryping van ŉ taakspan is die verdagtes in hegtenis geneem voordat voorraad van nagenoeg R300 000 afgelaai kon word. Drie verdagtes is op die toneel aangekeer. Twee ander het ontsnap. Die polisie is steeds op hul spoor.” In ŉ onverwante voorval is drie mense in samewerking met die departement van gesondheid in hegtenis geneem aangesien hulle glo onwettige tandartspraktyke bedryf het. Die drie is buitelandse burgers. Die polisie het onder meer beslag gelê op vervalste sertifikate en toerusting. “Die eienaar van die praktyk, vermoedelik ook ŉ buitelander, was nie op die toneel nie en die polisie soek nog na hom.” Dlamini het gesê die drie sal later vandag op onder meer aanklagte van bedrog in die Springs-landdroshof verskyn. Die polisie het tydens deursoekingsoperasies die afgelope naweek ook beslag gelê op 14 vuurwapens.